***ПРОТОКОЛ***

***от обществено обсъждане на проект на Предварителна оценка на риска от наводнения и Райони със значителен потенциален риск от наводнения в Дунавски район за басейново управление***

**Поречия на реките Искър (горно поречие), Ерма и Нишава**

**10 май 2021 г.**

*(Онлайн среща, чрез платформата Zoom)*

*Проектът на Актуализираната предварителната оценка на риска от наводнения за Дунавски район за басейново управление е изготвен с финансовата подкрепа на Кохезионния фонд на Европейския съюз, чрез Оперативна програма „Околна среда 2014-2020“. Бенефициент по проекта е дирекция „Управление на водите“ на Министерство на околната среда и водите в партньорство с четирите басейнови дирекции за управление на водите. Дейността е изпълнена от Международна банка за възстановяване и развитие, в рамките на Споразумение с Министерство на околната среда и водите за предоставяне на помощни услуги в подкрепа на разработването на ПУРБ и ПУРН за България.*

**Участници:** В срещата участваха **29 представителя на заинтересованите страни** от следните институции: Областна администрация Перник, РДПБЗН – Враца, РДПБЗН – Перник, РДПБЗН София, Столична дирекция „Пожарна безопасност и защита на населението“, Столична регионална здравна инспекция, РИОСВ-София, РДГ София, Напоителни системи ЕАД - клон София, Басейнова дирекция „Дунавски район“, Световна банка, Министерство на околната среда и водите.

**Срещата беше открита от Г-жа Румелия Петрова – директор на дирекция „Планове и разрешителни“ в Басейнова дирекция „Дунавски район”.** Тяпредстави програмата, основните цели и очаквани резултати от срещата. Г-жа Петрова отбеляза, че срещата се провежда в онлайн формат поради епидемичната обстановка в страната, когато са планирани обществените консултации по Предварителна оценка на риска от наводнения (ПОРН) и Райони със значителен потенциален риск от наводнения (РЗПРН) в Дунавски район за басейново управление. Тя припомни, че актуализираната ПОРН е част от процеса на актуализация на Плана за управление на риска от наводнения за следващия цикъл за прилагане на Директивата за наводненията (ДН). ПОРН е първи етап на прилагане на ДН, в който се определят Районите със значителен потенциален риска от наводнения. Г-жа Петрова отбеляза, че всички материали свързани с актуализираната Предварителна оценка на риска от наводнения са публикувани на интернет страницата на Басейнова дирекция „Дунавски район“. Тя изрази надежда, че независимо от формата, срещата ще бъде ползотворна и призова представителите на всички заинтересовани страни да бъдат активни участници в дискусиите.

**Г-н Васил Василев (МБВР),** водещ експерт от екипа разработил проект на актуализирана Предварителна оценка на риска от наводнения, представи накратко Методиката за ПОРН. Той отбеляза, че целта на Предварителната оценка на риска от наводнения като част от процеса на актуализация на Плана за управление на риска от наводнения е да се направи бърз предварителен преглед върху заплахата и риска от наводнения в цялата страна, като на базата на определени критерии се идентифицират райони, в които заплахата се оценява като по-висока. Анализите трябва да се базират на налична или лесно достъпна актуална информация, както за заплахата, така и за риска, като се отчетат и климатичните промени и влиянието им върху заплахата и риска от наводнения. Г-н Василев отбеляза, че Методиката за ПОРН (утвърдена със заповед на Министъра на околната среда и водите на 20.11.2020 г.) актуализира нормативните документи, използвани при първото докладване на Директива за наводненията през 2011-2013 г. Методиката представлява общ документ, включващ в себе си подходи и стъпки, както за извършване на дейностите по определяне на минали и бъдещи наводнения със значителни неблагоприятни последици, така и райони със значителен потенциален риск от наводнения. Г-н Василев подчерта, че подходите за изпълнение заложени в методиката са съобразени с информационната обезпеченост в България. От презентацията стана ясно, че по отношение на критериите и праговете за значителни неблагоприятни последици от наводнения Методиката въвежда световни практики за обхващане на основните категории риск. Използваните категории за оценка на риска в Директивата за наводненията и съответно в Методиката са: човешко здраве, стопанска дейност, околна среда и културно наследство. Като част от Методиката е съставена специализирана анкета за описание на минали наводнения, която да бъде използвана от органите на местната власт и институциите, имащи отговорности към управлението на риска от наводнения в периода между два цикъла съгласно ДН. В заключение г-н Василев подчерта, че е съставена специализирана база данни на национално ниво за заплахата и риска от наводнения, която би могла да се използва и за други анализи, статистики и дейности свързани с риска от наводнения.

**Г-жа Надя Цветкова (МБВР),** водещ експерт от екипа разработил ПОРН, представи накратко проекта на актуализирана Предварителна оценка на риска от наводнения за Дунавски район за басейново управление. Г-жа Цветкова поясни, че целта на ПОРН е определяне на райони със значителен потенциален риск от наводнения (РЗПРН), за които съществува значителен потенциален риск от наводнения и вероятност за значителен потенциален риск от наводнения. ПОРН съдържа информация за минали наводнения със значителни неблагоприятни последици, сериозни минали наводнения, които в бъдеще могат да предизвикат значими неблагоприятни последици и потенциални бъдещи наводнения със значими потенциални неблагоприятни последици. В презентацията си г-жа Цветкова представи подробно процеса на събиране на данни за изготвяне на ПОРН и групите използвани данни: бази данни поддържани в БД и МОСВ; информация относно административно-териториалното и териториалното деление на България; топографски данни; хидрографските и хидро-метеорологични данни; данни за миналите наводнения; данни за елементи на риска; данните за дългосрочно развитие на територията; данни за климатичните промени; данни за вероятност от повторение на наводненията. Г-жа Цветкова специално отбеляза широкия кръг заинтересовани страни, които са потърсени за информация в процеса на събиране на данни за изготвянето на ПОРН. В анкетното изследване за описание на минали наводнения са поканени за участие около 160 институции и организации. В допълнение са проведени и шест работни срещи в София, Монтана, Плевен и Русе. Г-жа Цветкова отбеляза високия процент на заинтересовани страни – 70%, които са се отзовали на запитванията и срещите, и благодари на всички за съдействието. Тя представи обобщените данни, според които в периода 2011 – 2019 г. в Дунавски РБУ са регистрирани 217 наводнения, случили се в 341 местоположения. В заключение г-жа Цветкова обобщи, че в резултат на събраната информация в Дунавски район за басейново управление са определени 35 Района със значителен потенциален риск от наводнение, от които 8 нови, като в следващата презентация подробно ще бъдат разгледани РЗПРН за поречията на реките Искър (горно поречие), Ерма и Нишава.

След почивка, в рамките на втората сесия, **Г-жа Надя Цветкова** направи интерактивнопредставяне на шестте Района със значителен потенциален риск от наводнения, попадащи в обхвата на срещата:

1. РЗПРН р. Боклуджа - гр. Самоков (BG1\_APSFR\_IS\_101);

2. РЗПРН р. Искър - гр. София (Софийско поле) (BG1\_APSFR\_IS\_041);

3. РЗПРН р. Искър - от с. Владо Тричков до с. Зверино (BG1\_APSFR\_IS\_033);

4. РЗПРН р. Малък Искър - гр. Етрополе (BG1\_APSFR\_IS\_102);

5. РЗПРН р. Бебреш - с. Скравена (BG1\_APSFR\_IS\_031);

6. РЗПРН р. Искър - гр. Роман (BG1\_APSFR\_IS\_011)

**Г-н Красимир Зарков (СДПБЗН)** зададе въпрос за изясняване на значението „скъсване“ и „преливане“ на язовирна стена. Той даде пример за яз. Мрамор, включен в РЗПРН BG1\_APSFR\_IS\_041 - р. Искър - гр. София (Софийско поле), който е много добре осигурен и според г-н Зарков е невъзможно да прелее или да се скъса язовирната му стена. Другият пример, който даде е за яз. Панчарево, като посочи, че преливните му съоръжения са за 500 куб.м/сек.

**Г-жа Румелия Петрова (БД „Дунавски район“)** отговори, че целта на включването на яз. Панчарево е ако поради определени причини се наложи да се изпуснат водите му, водното количество да бъде взето предвид за териториите надолу по течението под него. Г-жа Петрова посочва, че експертите от СДПБЗН, на база на богатия си опит и знания в тази област, биха могли да предложат язовири, които да бъдат изключени от разглеждане в ПОРН и впоследствие в останалите етапи от приложението на ДН. Изпълнителят на проекта на ПОРН ще се запознае с техните мотиви и ще вземе крайно решение по въпроса, като се обоснове за това. Г-жа Петрова обобщава, че са отворени за мнения и препоръки за Проекта на ПОРН от страна на заинтересованите страни и, че те ще бъдат отразени във финалната ПОРН.

Срещата беше закрита от г-жа **Румелия Петрова**, която благодари на презентаторите и участниците в срещата. Тя обобщи направените презентации и работата по подготовка на Предварителната оценка на риска от наводнения в ДРБУ, като подчерта, че Методиката за ПОРН е подобрена и много по-задълбочена в сравнение с използваната при предишния цикъл на разработване на ПУРН. Г-жа Петрова подчерта, че очаква така определените РЗПРН да дадат вярната насока за работа в следващите етапи за изготвяне на актуализирания План за управление на риска от наводнения за Дунавски район за басейново управление. Тя припомни, че Проектът на актуализираната ПОРН е публикуван на интернет страницата на Басейнова дирекция „Дунавски район“, а крайният срок за представяне на становища е 7 юни, 2021 г.

Участниците в срещата изразиха висока удовлетвореност от предоставената информация по време на срещата. Най-голяма е удовлетвореността от Интерактивното представяне на отделните РЗПРН. В попълнените анкети за обратна връзка 50% от представителите на заинтересованите страни заявяват, че представената в тази сесия информация отговаря напълно на очакванията им и е дала търсената информация. Останалите 50% от участвалите в анкетата също оценяват положително Интерактивното представяне на отделните РЗПРН, като заявяват, че то по-скоро е отговорило на очакванията им. 62.5% от анкетираните заявяват, че презентациите на „Методика за предварителна оценка на риска от наводнения“ и „Предварителна оценка на риска от наводнения за РБУ“ по-скоро са отговорили на техните очаквания, а за 37,5% тези презентации напълно са отговорила на техните очаквания.

***Приложения:***

1. Дневен ред
2. Презентация 1 - Методика за предварителна оценка на риска от наводнения
3. Презентация 2 - Проект на Предварителна оценка на риска от наводнения за РБУ
4. Презентация 3 - РЗПРН в поречията на реките Искър (горно поречие), Ерма и Нишава.